Update: 10:20AM ESA koto oqo era na i kuri ni tukutuku nei Peni Tabua Tamanivalu ka veivakananumi tiko vei keda e na veimacawa, ni wiliwili sara yani.
E vakaraitaka o Tabua ni matata vinaka tu ni Kalou e vakavuna na vuravura e na nona bulia ka tuvana na nona i tuvatuva ka vakatikori Atama me tekivuna na vuvale kei na veika sa kila rawa tu na Kalou ni na qai mai yaco.
Na matanitu oya o Atama me tekivutaka ka yacova mai na nodrau gauna na Parofita kei ira na dau ni tukutuku ni Kalou, e kaya o Tabua.
E kuria o Tabua e na nona i talanoa ni lawa e soli mai vei Mosese e a mai bulataka talega o Jisu ka vakararamataka sara me rawa ni da mai kila na kena i balebale. E kaya o Tabua e dua na i vakatakilakila oya e dodonu me da na vuli mai kina na veika e yaco vei Jona e na nona talaidredre ka qai yaco me biuti koya na Kalou e na loma ni ika ka bula voli kina.
Na nodra veiliutaki na veimatanitu era sa oti yani e na nodra dela ni gauna e vuravura era a tovolea sara vakaukauwa me ra vorolaka nai vunau ni Kalou ia, e sega saraga ni ra rawata e na kena maroroi tiko mai me yacova tale mai na gauna qo, e kaya o Tabua.
E kaya o Tabua me da na vakasaqara tale mada na Vunau ka soli vei Mosese ka ni levu era sa laveta cake tiko mai ni sa boko, ka ra sa mai vakatavuvulitaka na i vola nei King James.
O King James e rogoca walega ka rawa ni lasu, o Mosese e solia saraga vua na Kalou na nona i vunau ka ra sa kaya tiko na tamata ni sa mai boko ia, e sega ni boko e se mana ka bula vianka tiko me rawa ni dusia ka vakadeitaki keda tiko ni tiko nai valavala ca ke o sega ni muria nai Vunau, e kaya o Tabua.
E Viti ena vakarau ni nodra veiliutaki na noda qase era dau veivakamenemenei vei ira na gone ka ra solia tu na ulu ni veiliutaki vei ira na gone, ka tomana o Tabua ia, ni sa yaco na gauna me ra loma qaseqase na gone ka ra guilecavi ira na qase ka ra tukuna ga ni nodra nai tutu.
Ena gauna qo era sa kocokoco na gone ka vaka me ra sa biu tu vakatikitiki na kawa ni qase ka sa rauta me rawa ciqociqo cala kina e na i levu ni tovo sega ni kilai, e kaya o Tabua.
E vakaraitaka o Tabua na kena wasei madaga na qele mai Drevekai oya e vakamatatataka tiko vei keda ni tiko na keda dui tiki ni qele kei na noda qoliqoli ka sega na kana vakaveitalia.
E seva na veika e caka mai Drevekai ni ra sa koco na gone ka ra sa vakatubu i valu ka kocova na veitiki ni qele me nodra ka sa yali kina na bula ni veinanumi kei na loloma, e kaya o Tabua.
E kaya o Tabua e a tauyavu e dua na mata tamata ka tiko na nodra yavu ni vakabauta ka ra robota sara vakatotolo na veivanua vaka Arapea, ko ira na mata tamata oqo e yacadra na Isilamu ka sa yaco me yaca ni nodra vakabauta na Musilimu ka kena i balebale na tamata e sorvaki koya vei Ala.
Na Ala e vosa vaka-Arapea ka kena i balebale na Kalou, na Isilamu na kena i balebale sorovaki ki vei Ala (Kalou), e kaya o Tabua.
E vakaraitaka o Tabua ni matata vinaka tiko ni o ira oqo e ra kawa saraga mai vakadodonu vei Isimeli na ulumatua nei Eparama. E tomana o Tabua ni ko Eparama e vakayavutaki tu kina na Isilamu oya e na 2000BC ia, e ra sa vakadeitaka tu na lotu Musilimu ni ra vu talega mai vei koya ka yavu tu ni nodra vakabauta vakalotu.
O ira talega na Jiu era basika mai e na kawa nei Eparama vei koya e gone vei Isimeli, e kaya o Tabua.
E kuria o Tabua ni tukuni tu e na Korana nai Vola Tabu vaka Isilamu ni ko Isimeli na luvei Eka na yalewa dauveiqaravi nei Eparama.
E tomana o Tabua e na nona i talanoa ni sa sega tiko ni vakaluveni rawa ko Sera sa qai soli Eka, ka me vakaluveni rawa kina ko Eparama.
Ni sa qai yaco na gauna sa dua kina na luve i Sera vei Eparama ka yacana ko Aisake, sa qai dauveiqatitaki Eka kei Isimeli ko Sera, e kaya o Tabua.
E tomana e na nona i talanoa o Tabua ka sa mani vakavuna kina vei Eparama me vakatalai rau tani yani na veitinani kina loma ni vanua dravuisiga. E kaya o Tabua ni rau a sega ni kunea na wai ka sa kolai ciba ko Isimeli e na via gunu, ka sa qai lako yani vakavitu ko tinana me vaqara wai ka sa qai lesu tale mai vakavitu vei Isimeli.
Ena i ka vitu ni gauna sa lako yani kina, sa qai laki dabe toka e na dua na dela ni vatu, ka sa qai rogo mai vua na domo ni agilosi ka tukuna vua me kua ni rere, e kaya o Tabua.
E tukuna o Tabua e na gauna e rai yani kina e na yasa ni vatu, sa drodro tu mai kina na wai makare ka yaca ni wai ko ya ko Samasama. E kay ao Tabua ena gauna qo esa tara wavoki tu ena i vurevure ni wai ko Samasama na koro levu o Meka.
Kaya o Tabua e na macawa mai qo ena qai tasereki yani na Kaba ka vaka kina na bula nei Parofita Mometa.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn